60 จังหวัด รับมือพายุฝนฟ้าคะนอง ลมกระโชกแรง ลูกเห็บตก 23-26 เมษายนนี้
กรมป้องกันและบรรเทาสาธารณภัย หรือ ปภ. รายงานว่า จากการติดตามสภาวะอากาศกับกรมอุตุนิยมวิทยา แจ้งว่า ระยะนี้ ประเทศไทยตอนบนมีอากาศร้อนถึงร้อนจัด ทำให้มีพายุฤดูร้อนเกิดขึ้น มีลักษณะของพายุฝนฟ้าคะนอง ลมกระโชกแรงและลูกเห็บตก รวมถึงอาจมีฟ้าผ่าบางพื้นที่ โดยมีพื้นที่เฝ้าระวังสถานการณ์พายุฝนฟ้าคะนองและลมกระโชกแรง ระหว่างวันที่ 23-26 เมษายน 2566 ในพื้นที่ภาคเหนือและภาคตะวันออกเฉียงเหนือ ทุกจังหวัด รวมถึง 23 จังหวัดภาคกลาง กรุงเทพมหานคร รวมพื้นที่เสี่ยงภัย 60 จังหวัด จึงเน้นย้ำจังหวัดในพื้นที่เสี่ยงภัย เตรียมพร้อมรับมือสถานการณ์ภัย โดยจัดเจ้าหน้าที่เฝ้าระวังและติดตามสถานการณ์ตลอด24 ชั่วโมง พร้อมจัดทีมปฏิบัติการและเครื่องจักรกลด้านสาธารณภัยเข้าประจำพื้นที่เสี่ยง เพื่อเตรียมพร้อมเผชิญเหตุและให้การช่วยเหลือประชาชนได้ทันที รวมถึงแจ้งเตือนประชาชนที่อยู่ในพื้นที่เสี่ยงภัยทราบล่วงหน้า เพื่อเตรียมความพร้อมมือสถานการณ์ภัยที่อาจเกิดขึ้นและระมัดระวังอันตรายจากฝนฟ้าคะนอง ลมกระโชกแรงสำหรับประชาชนที่อาศัยอยู่ในพื้นที่เสี่ยงภัย ขอให้ติดตามสภาพอากาศและข้อมูลข่าวสารจากทางราชการอย่างใกล้ชิด ขณะเกิดพายุฤดูร้อนให้หลีกเลี่ยงการอยู่ในที่โล่งแจ้ง ใต้ต้นไม้ใหญ่สิ่งก่อสร้างและป้ายโฆษณาที่ไม่แข็งแรง รวมถึงระวังอันตรายจากฟ้าผ่า สำหรับเกษตรกรควรป้องกันผลิตผลทางการเกษตรที่อาจได้รับความเสียหาย หากความเดือดร้อนจากสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย1784 ตลอด 24 ชั่วโมง